จับตาปัจจัยตปท. SET พรุ่งนี้เสี่ยงอ่อนตัว
ดีบีเอส วิคเคอร์ส แนวโน้มการลงทุนในวันพรุ่งนี้ (17 ธ.ค.) ถ้าตลาดสหรัฐฯอ่อนตัวลงเหมือนตลาดในยุโรป อาจจะทำให้ตลาดหุ้นไทยแกว่งตัวลงได้ พร้อมให้แนวรับ 1,270-1,280 จุด ถัดไปก็ 1,250 จุด ส่วนแนวต้านให้ไว้ที่ 1,300-1,310 จุด
16 ธ.ค. 2558

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (16 ธ.ค.) ปรับตัวลง ดูจะอ่อนกว่าตลาดหุ้นอื่นในภูมิภาคเอเชียที่บวกราว 1% กว่าๆ แม้ว่าจะยังรอดูผลการประชุมธนาคารกลางสหรัฐฯ (FED) อยู่ ซึ่งเข้าใจว่าตลาดฯประเมินว่าเฟดจะขึ้นอัตราดอกเบี้ย 0.25% ถ้าออกมาตามนี้ถือว่าไม่ Surprise แต่คืนนี้ยังไม่แน่ใจว่าตลาดสหรัฐฯจะติดลบหรือเปล่า เนื่องจากตอนนี้ตลาดน้ำมันฟิวเจอร์ได้อ่อนตัวลง และตลาดในยุโรปก็ติดลบกัน ดังนั้นตลาดสหรัฐฯอาจมีแรง take profit คืนนี้ได้หลังจากที่ปรับตัวขึ้นมาในช่วงที่ผ่านมา
สำหรับตลาดบ้านเราวันนี้ได้รับแรงกดดันจากหุ้นในกลุ่มสื่อสาร เนื่องจากการประมูล 4G คลื่น 900 MHz ดูแล้วมีราคาประมูลที่สูงกว่ามากเมื่อเทียบกับการประมูลคลื่น 1800 MHz ซึ่งถือว่าการแข่งดุเดือดมาก และอายุของคลื่น 1800 MHz มีอยู่ 18 ปี ขณะที่คลื่น 900 MHz มีแค่ 15 ปี ดังนั้นใบอนุญาติฯของคลื่น 900 MHz ถือว่าแพง
อย่างไรก็ตาม ตลาดยังได้แรงหนุนจากหุ้นในกลุ่มหลักๆ อย่างหุ้นในกลุ่มแบงก์ และกลุ่มพลังงาน รวมถึงหุ้น SCC ที่ปรับตัวขึ้นมาดี คาดว่าจะมาจากแรงหนุนของกองทุน LTF
แนวโน้มการลงทุนในวันพรุ่งนี้ (17 ธ.ค.) ถ้าตลาดสหรัฐฯอ่อนตัวลงเหมือนตลาดในยุโรป อาจจะทำให้ตลาดหุ้นไทยแกว่งตัวลงได้ พร้อมให้แนวรับ 1,270-1,280 จุด ถัดไปก็ 1,250 จุด ส่วนแนวต้านให้ไว้ที่ 1,300-1,310 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
AMATAV ปิดที่ 8.70 บาท เพิ่มขึ้น 1.20 บาท
ADVANC ปิดที่ 203.00 บาท ลดลง 12.00 บาท
PTT ปิดที่ 240.00 บาท เพิ่มขึ้น 6.00 บาท
TKN ปิดที่ 8.95 บาท ลดลง 0.60 บาท
JAS ล้านบาท ปิดที่ 4.98 บาท ลดลง 0.07 บาท
 
ที่มา: สำนักข่าวอินโฟเควสท์